Йохан Волфганг Гьоте
Царят в Туле

Превод от немски: Асен Разцветников, —

chitanka.info

Живеял нявга цар във Туле.

Любимата на тоя цар,

във смъртен час, със взор забулен,

му дала спомен — злат пахар.

И веч на пир ли сядал царя,

той слагал своя спомен скъп;

той пиел мълком от пахаря

с очи, замрежени от скръб.

А в сетния си ден край трона

той своите чеда събрал,

дал царство, скиптър и корона,

пахаря само им не дал.

Той рицарите, първенците,

събрал на пир като преди

край морските води, в дворците

на своите царствени деди.

И там, застанал по средата,

той пил сега с последна жар,

той пил и мълком в дълбината,

захвърлил златния пахар.

Той гледал: пада сред вълните,

потъва споменът му мил…

Замрежила му нощ очите —

той нивга капка веч не пил.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.